Document ID: 32010R0178
Publication Date: 2010-03-02

Content:
REGOLAMENT TAL-KUMMISSJONI (UE) Nru 178/2010
tat-2 ta’ Marzu 2010
li jemenda r-Regolament (KE) Nru 401/2006 dwar il-ġewż tal-art (karawett), żrieragħ oħra taż-żejt, ġewż tas-siġar, il-lewż tal-berquq, likorizja u żejt veġetali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifika ta’ konformità mal-liġi dwar l-għalf u l-ikel, mar-regoli dwar is-saħħa u l-benessri tal-annimali (1), b’mod partikolari l-Artikolu 11(4),
Billi:
(1)
Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jistabbilixxi livelli massimi ta’ ċerti kontaminanti fl-oġġetti tal-ikel (2) jipprovdi għal limiti massimi għal ċerti mikotossini f’ċerti oġġetti tal-ikel.
(2)
It-teħid ta’ kampjuni għandu rwol kruċjali għall-preċiżjoni tad-determinazzjoni tal-livelli tal-mikotossini, li huma mxerrda b’mod eteroġenu ħafna f’lott wieħed. Huwa għalhekk meħtieġ li jiġu ffissati kriterji ġenerali li magħhom għandu jkun konformi l-metodu ta’ teħid ta’ kampjuni.
(3)
Ir-Regolament tal-Kummissjoni (KE) Nru 401/2006 tat-23 ta’ Frar 2006 li jistabbilixxi l-metodi tat-teħid ta’ kampjuni u ta’ analiżi għall-kontroll uffiċjali tal-livelli ta’ mikotossini fl-oġġetti tal-ikel (3) jistabbilixxi l-kriterji għat-teħid ta’ kampjuni għall-kontroll tal-livelli tal-mikotossini.
(4)
Jeħtieġ li jiġu emendati ċerti dispożizzjonijiet għat-teħid ta’ kampjuni tal-aflatossini f’ċerti oġġetti tal-ikel biex jittieħed kont tal-iżviluppi fil-Codex Alimentarus u jittieħed kont tal-livelli massimi stabbiliti dan l-aħħar ta’ mikotossini għall-kategoriji ġodda ta’ oġġetti tal-ikel.
(5)
Il-Codex Alimentarus stabbilixxa pjan ġdid ta’ teħid ta’ kampjuni għall-ġewż tal-art (karawett), lewż, ġellewż u pistaċċi intiżi għal aktar ipproċessar u pjan ġdid ta’ teħid ta’ kampjuni għal-lewż, ġellewż u pistaċċi “lesti għall-ikel” (4).
(6)
Biex jiġi ffaċilitat l-infurzar tal-livelli massimi tal-aflotossini, huwa xieraq li jiġu applikati d-dispożizzjonijiet dwar it-teħid ta’ kampjuni kif stabbilit fil-Codex Alimentarius għall-karawett, lewż, ġellewż u pistaċċi maħsuba għall-aktar ipproċessar kif ukoll għal ġewż ieħor tas-siġar maħsub għal aktar ipproċessar u d-dispożizzjonijiet dwar it-teħid ta’ kampjuni kif stabbilit fil-Codex għal-lewż, ġellewż u pistaċċi “lesti għall-ikel” għal ġewż ieħor tas-siġar u ġewż tal-art (karawett) “lesti għall-ikel”. Il-proċedura ta’ teħid ta’ kampjuni għall-ġewż tas-siġar għandha tiġi applikata wkoll għal-lewż tal-berquq. Il-parti D tal-Anness I tar-Regolament (KE) Nru 401/2006 għandha għalhekk tiġi emendata skont dan biex tistipula l-proċedura ta’ teħid ta’ kampjuni għat-tin imqadded biss li għandha tibqa’ kif inhi u l-proċedura ta’ teħid ta’ kampjuni għall-ġewż tal-art (karawett), żrieragħ oħra taż-żejt, il-lewż tal-berquq, il-ġewż tas-siġar għandha tiġi pprovduta f’Parti għaliha tal-Anness.
(7)
Ġew stabbiliti livelli massimi għall-aflatossini fiż-żrieragħ taż-żejt għajr għall-ġewż tal-art (karawett) (5) u għall-okratossina A fil-ħwawar, l-għerq tal-likorizja u l-estratt tal-likorizja (6). Huwa xieraq li jiġu pprovduti dispożizzjonijiet ta’ teħid ta’ kampjuni speċifiċi għal dawn il-kategoriji ġodda ta’ oġġetti tal-ikel u li ssir referenza għal dispożizzjonijiet attwali fejn ikun applikabbli.
(8)
It-teħid ta’ kampjuni taż-żjut veġetali għall-kontroll tal-mikotossini għandu karatteristiċi speċifiċi u għalhekk huwa xieraq li jiġu stipulati regoli speċifiċi ta’ teħid ta’ kampjuni.
(9)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 401/2006 huwa emendat kif ġej:
(1)
Il-Parti D tinbidel bit-test stipulat fl-Anness I ta’ dan ir-Regolament.
(2)
Fil-parti E, l-ewwel sentenza tinbidel b’li ġej:
“Dan il-metodu ta’ teħid ta’ kampjuni huwa ta’ applikazzjoni għall-kontroll uffiċjali tal-livelli massimi stabbiliti għall-okratossina A, l-aflatossina B1 u għall-aflatossini totali fil-ħwawar.”
(3)
Il-Parti G tinbidel bit-test stipulat fl-Anness II ta’ dan ir-Regolament.
(4)
Tiżdied il-Parti K, kif stipulat fl-Anness III ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għaxar jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mid-data tad-dħul fis-seħħ.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-2 ta’ Marzu 2010.

Metadata:
Eurovoc Level 1 Categories: 100149
100157
100146
100155
Eurovoc Level 2 Categories: 100253
100244
100190
100215
100255
Eurovoc Level 3 Categories: 239
1115
2090
2414
1268
4256
All Eurovoc Categories: 1116
1117
1270
1442
1590
2414
3135
623